বিদ্যুৎস্পৃষ্ট হয়ে মৃত ৭, ‘দায় সিইএসসির’, বললেন মমতা

কলকাতা: এক নাগাড়ে বৃষ্টিতে বানভাসি কলকাতা (Kolkata Waterlogged) সহ শহরতলি। জমা জলে বিদ্যুৎস্পৃষ্ট হয়ে একের পর এক মৃত্যুর খবর পাওয়া যাচ্ছে। এই মৃত্যুর জন্য সিইএসসি-কেই দায়ী করলেন মুখ্যমন্ত্রী মমতা বন্দ্যোপাধ্যায় (Mamata Banerjee)। মঙ্গলবার মুখ্যমন্ত্রী বলেন, “এর দায় সিইএসসি-কে নিতে হবে। এখনই তারা জরুরি ভিত্তিতে কর্মীদের নামাক।” পাশাপাশি দুর্যোগের কথা মাথায় রেখে নবান্নে চালু করা হল কন্ট্রোল রুম। বিদ্যুৎ নিয়ে কোনও সমস্যা হলে কন্ট্রোলরুমে সরাসরি ফোন করতে পারেন যে কেউ। জলমগ্ন পরিস্থিতি নিয়েও কন্ট্রোলরুমে জানাতে পারেন। ১০৭০, ৮৬৯৭৯৮১০৭০, ২২১৪৩৫২৬, ২২৫৩৫১৮৫, কন্ট্রোলরুমের এই নম্বর গুলিতে যে কেউ ফোন করতে পারবেন। কোন ইলেকট্রিক পোস্টে তার ঝুলে থাকলে এই নম্বরে ফোন করে জানালে তৎক্ষণাৎ পদক্ষেপ নেওয়া হবে।

পরিসংখ্যান বলছে, গত ৫ ঘণ্টায় আড়াইশো মিলিমিটারের বেশি বৃষ্টি হয়েছে। ১৯৭৮ সালের পর যা রেকর্ড। এই পরিস্থিতিতে কলকাতার বিভিন্ন জায়গা জলমগ্ন। খোলা তারে বিদ্যুৎস্পৃষ্ট হয়ে একে একে প্রাণ হারিয়েছেন অন্তত ৭ জন। এই পরিসংখ্যানও যথেষ্ট উদ্বেগজনক। আর এই মৃত্যুর দায় সিইএসসি-র উপর চাপালেন মুখ্যমন্ত্রী মমতা বন্দ্যোপাধ্যায়। মৃতদের পরিবারের প্রতি সমবেদনা জানিয়ে তিনি দাবি করেন, সিইএসসি-র উদাসীনতার বলি এই ৭ জন। আমি এমন বৃষ্টি কখনও দেখিনি। শুনেছি বিদ্যুৎস্পৃষ্ট হয়ে সাত-আট জন মারা গিয়েছেন। এটা দুর্ভাগ্যজনক যে, এত মানুষ প্রাণ হারালেন। সিইএসসি-র উচিত, মৃতদের পরিবারের একজনের চাকরির ব্যবস্থা করে দেওয়া।

আরও পড়ুন: ভাসছে কলকাতা, জমা জলে মর্মান্তিক দুর্ঘটনা

মুখ্যমন্ত্রী জানান, দুর্যোগ মোকাবিলায় তিনি প্রতিনিয়ত কলকাতার মেয়র ফিরহাদ হাকিম, মুখ্যসচিব মনোজ পন্থ এবং পুলিশের সঙ্গে যোগাযোগ রাখছেন। পাশাপাশি শহরবাসীকেও আবহাওয়া নিয়ে সতর্ক করেছেন মুখ্যমন্ত্রী। তাঁর কথায়, খুব দরকার না হলে বাড়ি থেকে বেরবেন না। বেসরকারি সংস্থাগুলোর কাছে অনুরোধ, আজ কর্মীদের ছুটি কাটবেন না। মানবিকভাবে বিষয়টি বিবেচনা করুন।” প্রয়োজনে ‘ওয়ার্ক ফ্রম হোম’ করার কথাও বললেন মুখ্যমন্ত্রী। মুখ্যমন্ত্রী জানিয়েছেন, দুর্যোগ মোকাবিলায় প্রশাসনের সকলে রাস্তায় থাকবেন। তবে চেষ্টা করলেও কলকাতা পুরসভা জল বার করতে পারছে না বলে জানান মুখ্যমন্ত্রী। সব তো ডুবে আছে।

ক্ষোভের সুরে মুখ্যমন্ত্রীর অভিযোগ, “এখানে তারা ব্যবসা করছে আর আধুনিকীকরণের কাজ করছে না। বলতে বলতে আমার মুখ ব্যথা হয়ে গিয়েছে। মুখ্যমন্ত্রীর নির্দেশ মাফিক বিদ্যুৎ দফতরকে নির্দেশ দেওয়া হয়েছে, সিইএসসির সঙ্গে অবিলম্বে কথা বলতে। বিদ্যুৎপৃষ্ট হয়ে যারা মারা গিয়েছেন তাদের পরিবারের সদস্যদের একজনের চাকরির ব্যবস্থা যাতে করা হয়, সেজন্য সিইএসসির সঙ্গে কথা বলতে হবে বিদ্যুৎ দফতরকে। মুখ্যমন্ত্রী নির্দেশ মতো ইতিমধ্যেই সেই পদক্ষেপ করার নির্দেশ দেওয়া হয়েছে বিদ্যুৎ দফতরকে। অন্যদিকে যারা মারা গিয়েছেন তাদের বাড়িতে প্রশাসনের আধিকারিকরা পৌঁছেছেন।

অন্য খবর দেখুন