কলকাতার সব হাসপাতালেই জল থইথই অবস্থা! কোথায় কী পরিস্থিতি

কলকাতা: রাতভর ভারী বৃষ্টিতে জলে ডুবে কলকাতা (Kolkata Waterlogged)। উত্তর থেকে দক্ষিণ, সর্বত্রই জলমগ্ন। বহু গাড়ি জলের নীচে। রাতভর ভারী বর্ষণে জল জমেছে কলকাতার শহরের প্রায় প্রত্যেকটি হাসপাতালেই। জানা গিয়েছে, যে সব রাস্তায় আগে কোনদিন জল জমেনি, সেই রাস্তাও জলের নীচে। জল বার করার চেষ্টাও শুরু হয়েছে।

শহরের একাধিক হাসপাতালে জল ঢুকে গিয়েছে। জলমগ্ন (Kolkata Waterlogged) এসএসকেএম, কলকাতা মেডিক্যাল কলেজ, ন্যাশনাল মেডিক্যাল কলেজ হাসপাতাল। জল জমেছে শহরের প্রায় প্রত্যেকটি হাসপাতালেই। বাস এবং ট্রেন পরিষেবা বিঘ্নিত হওয়ায় হাসপাতালের কর্মীদের বড় অংশ কর্মস্থলে পৌঁছোতে পারেননি। রাতের ডিউটিতে থাকা কর্মীদের আপাতত থেকে যেতে বলা হয়েছে। তবে সব জায়গাতেই চিকিৎসা পরিষেবা স্বাভাবিক রয়েছে বলে জানানো হয়েছে। দুর্গাপুজোর মুখে ভারী বর্ষণে কার্যত জলবন্দি গোটা কলকাতা শহর। এক রাতের বৃষ্টিতে নাকাল এবং বিপর্যস্ত হয়ে পড়েছে গোটা শহর। জনজীবন প্রায় স্তব্ধ। পুজোর মুখে বানভাসি কলকাতার অভিযোগের আঙুল স্বভাবতই উঠতে শুরু করেছে কলকাতার মেয়রের দিকে।

আরও পড়ুন: ‘৭৮ সালের পর এমন বৃষ্টি দেখিনি’, পরিস্থিতি দেখে বললেন ফিরহাদ

ন্যাশনাল মেডিক্যাল কলেজ, এসএসকেএম হাসপাতালের একাংশে এখনও জল জমে রয়েছে। মেডিক্যাল কলেজের ল্যাবরেটরির সামনে জল জমেছিল। পাম্প চালিয়ে সেই জল বার করে দেওয়ার চেষ্টা হচ্ছে। পরিষেবা স্বাভাবিক রয়েছে বলে আশ্বস্ত করেছেন হাসপাতাল কর্তৃপক্ষ। ক্যালকাটা ন্যাশনাল মেডিক্যাল কলেজের এক্স-রে রুমে হাঁটুসমান জল। এনআরএস হাসপাতালের (NRS Hospital) তবে হাসপাতালের ভিতরের রাস্তায় জল জমে রয়েছে। আরজি কর হাসপাতালের তিনটি প্রধান ফটকই জলমগ্ন। হাসপাতালের ভিতরে পার্কিং, ক্যান্টিন-সহ নিচু এলাকাগুলিতে জল জমে রয়েছে।

রাতভর বৃষ্টিতে কার্যত জলবন্দি গোটা কলকাতা শহর। সল্টলেক এবং লাগোয়া এলাকা বানভাসি চেহারা নিয়েছে। থৈ থৈ অবস্থা কলকাতার ব্যস্ত রাস্তাগুলির। জল জমেছে কসবা, ভিআইপি বাজার, কাঁকুরগাছি, নিউটাউনসহ বিভিন্ন এলাকায়। জলমগ্ন খিদিরপুর, মোমিনপুর, সার্দান অ্যাভিনিউ। আলিপুর আবহাওয়া দফতর বলছে, দক্ষিণবঙ্গ জুড়ে জারি হয়েছে লাল সতর্কতা। কলকাতা এবং শহরতলিতে রাতভর নাগাড়ে বৃষ্টিতে বিপর্যস্ত রেল পরিষেবা। টানা বর্ষণের জেরে শিয়ালদহ স্টেশনের (Sealdah Railway Service Disrupted) কাছে রেললাইনে জল জমে গিয়েছে। তার জেরে সকাল থেকে ব্যাহত ট্রেন চলাচল। লাইনে জল জমে থাকার কারণে চক্ররেলের আপ এবং ডাউন লাইনের পরিষেবা আপাতত বন্ধ রয়েছে। বন্ধ রয়েছে শিয়ালদহ দক্ষিণ শাখার ট্রেন পরিষেবা। একই ছবি ধরা পড়েছে হাওড়া ডিভিশনে (Howrah Division Railway Service Disrupted)। যাত্রীরা ট্রেন থেকে নেমে কার সেটের সামনে দিয়ে হাওড়া স্টেশনের পথে হেঁটে চলেছে। কলকাতার মেট্রো পরিষেবাও বিঘ্নিত হয়েছে। মেট্রোর লাইনে জল জমার কারণে ভাঙা পথে চালু রয়েছে পরিষেবা।

অন্য খবর দেখুন